Botaniker Justin Paillot med portør
Portør
En **portør** eller ***vasculum dillenianum*** er en type fraktboks av blikk brukt av botanikkere for å samle og frakte planter i felt. Hovedfunksjonen til portøren er å transportere planter uten at de blir klemt i stykker og å holde dem fuktige og kjølige under transporten.

Konstruksjon
------------

Portører er mer eller mindre sylinderformede og laget av blikk, skjønt det eksisterer portører av tre. Boksen er vanligvis utrustet med en bærereim og noen ganger et håndtak slik at planter i boksen skal kunne ligge flatt på fuktige kluter og derved kunne fraktes over lengre avstander uten å bli knust eller visne. Tradisjonelt har portørene i Europa vært forholdsvis lange og sylindriske, mens engelske og amerikanske har vært kortere og mer avflatede, mer som en liten koffert i fasongen. Portøren har en stor luke på siden, slik at planter kan taes inn og ut uten at de bøyes eller brekkes unødig. Dette er særlig viktig for mange markblomster, som kan være svært skjøre. De lengre portørtypene kan ha to rom med hver sin luke.

Fra begynnelsen av 1900-tallet ble portører framstilt av aluminiumsplater i stedet for blikk, men fulgte ellers tidligere modeller i konstruksjon. Moderne portører etter anglo-amerikansk modell lages i dag med flat bunn, slik at de kan stå. Portører ble ofte lakkert grønne.

Historie
--------

Nøyaktig hvor portøren slik vi i dag kjenner den oppsto er ukjent, men den kan ha utviklet fra en type blikkesker med lokk for vokslys til å henge på veggen, som er bygget på samme måte. Carl von Linné kalte boksen et *vasculum dillenianum*, fra latin *vasculum* - liten beholder, og *dillenianum* etter J.J. Dillenius, hans venn og kollega fra Oxford som introduserte ham for den. Etterhvert som botanikken vokste fram som vitenskapelig disiplin, ble portøren en selvfølgelig del av botanikeres utrustning og kjennetegn.

I Skandinavia brukes uttrykket «portør» fra fransk *porteur* - å bære. I engelskspråklige land ble det latinske navnet forkortet til *vasculum* rundt 1830. Portøren var en naturlig del av feltutrusningen fram til slutten av den andre verdenskrig. Etter krigen skiftet fokus i botanikken over fra innsamling i nærområdene til systematikk, og feltbiologien og portøren ble mindre vanlig. Portører i aluminium lages og selges fortsatt, men i dag har plastposer med lynlås i stor grad overtatt rollen, ettersom de er billigere og lettere tilgjengelig.

Nyhetsbrevet til den internasjonale foreningen for herbariekuratiorer (Society of Herbarium Curators) heter "The Vasculum".

Referanser
----------

1. ↑  «L'herbier, un outil pour le botaniste» [The herbarium, a tool for the botanist] **(fransk)**. La Garance voyageuse. «with image»
2. 1 2  Baker, H. G. (1958). «Origin of the Vasculum» (PDF). *Proceedings of the Botanical Society of the British Isles*. 3: 41-43. Arkivert fra originalen (PDF) Bruk av `|arkiv_url=` krever at `|arkivdato=` også er angitt (hjelp). Besøkt 25. august 2014.
3. ↑  Allen, D.E. (1965). «Some further Light on the History of the Vasculum» (PDF). *Proceedings of the Botanical Society of the British Isles*. 6: 105-109. Arkivert fra originalen (PDF) Bruk av `|arkiv_url=` krever at `|arkivdato=` også er angitt (hjelp). Besøkt 26. august 2014.
4. ↑  *Svenska Akademiens ordbok*. Svenska Akademien. Besøkt 25. august 2014.  Manglende eller tom `|tittel=` (hjelp)
5. ↑  J.E. Mygatt (2001). «A Case for Collecting» (PDF). *Iowa Native Plant Society Newsletter*. 7: 3. Besøkt 25. august 2014.
6. ↑  «The Vasculum». Society of Herbarium Curators. Arkivert fra originalen 26. august 2014. Besøkt 25. august 2014.  «Arkivert kopi». Arkivert fra originalen 26. august 2014. Besøkt 15. juli 2017.

Eksterne lenker
---------------

* Darwins portør hos Linnaean Society, London